text: Moult se blasme de cuer et het
   Que son meschief couvrir ne set.
   "Durbant," fait il, "de mal n'ai point ;
   Mais une goute au cuer me point
   À la fois qui moult me destraint.
   Durement me palist et taint
   La goute, quant ele me prent.
   Si me prent ele plus souvent
   Assez que mestier ne me soit ;
   Et, se il ne vous desplaisoit,
   Un don vous vorroie rouver.
   Sachiez n'ai povoir de durer
   En lieu où la goute me praingne.
   Sauvage et diverse et estraingne
   Est la goute, plus que ne di ;
   Et, pour ce, par amours vous pri
   Que vous de ci me remuez
   Et en autre lieu me menez ;
   Car de ma goute ne porroie
   Garir, se je ci remanoie."
  